Proiect
HOTĂRÎRE 

privind modificarea punctului 33 din Regulamentul privind modul de utilizare a mijloacelor fondului pentru subvenţionarea producătorilor agricoli aprobat prin Hotărîrea Parlamentului nr. 310-XVI din 27 decembrie 2007


Parlamentul adoptă prezenta hotărîre:


La punctul 33 lit.a) din Regulamentul privind modul de utilizare a mijloacelor fondului pentru subvenţionarea producătorilor agricoli aprobat prin hotărîrea nr. 310-XVI din 27 decembrie 2007 (Monitorul Oficial al Republicii Moldova, 2008, nr. 18-20 art. 58) textul „cu capacitatea de 20 de vaci” se substituie cu textul „cu capacitatea de la 5 vaci pînă la 20 de vaci”.


Art. 2. – Prezenta hotărîre intră în vigoare de la data adoptări.

PREŞEDINTELE PARLAMENTULUI 

Notă informativă

la proiectul de Hotărîre privind modificarea punctului 33 din Regulamentul privind modul de utilizare a mijloacelor fondului pentru subvenţionarea producătorilor agricoli aprobat prin hotărîrea Parlamentului nr. 310-XVI din 27 decembrie 2007

Conform prevederilor regulamentului menţionat pentru stimularea investiţiilor în revitalizarea sectorului zootehnic în anul 2008 sînt prevăzute 23 milioane lei din care 11 milioane lei sînt prevăzute pentru stimularea investiţiilor în renovarea tehnologică a fermelor zootehnice şi a abatoarelor inclusiv pentru procurarea de utilaj tehnologic destinat dotării fermelor moderne mici şi mijlocii cu capacitatea de 20 de vaci aşa cum este specificat în punctul 33 lit. a) din regulament.

După publicarea Hotărîrii în Monitorul Oficial au parvenit foarte multe adresări de la micii producători agricoli şi gospodării ţărăneşti care vor să formeze ferme moderne mici cu o capacitate de 5 – 10 -15 vaci, menţionând că li se încalcă drepturile la subvenţionarea investiţiilor dat fiind că acestea sînt prevăzute doar pentru producătorii mijlocii care vor să formeze ferme de 20 de vaci. Mai subliniind că ei doresc să construiască ferme mici, reieşind  din suprafaţa terenurilor pe care le deţin şi de imposibilitatea de a procura sau lua în arendă suprafeţe mai mari de terenuri agricole din motivul lipsei mijloacelor financiare.

Facînd o analiză a adresărilor s-a ajuns la concluzia că întradevăr în formula prezentă expusă mai sus se încalcă dreptul micilor producători agricoli privind subvenţionarea sectorului zootehnic în scopul formării fermelor moderne.

Pentru înlăturarea neechităţii menţionate se propune de modificat la punctul 33 litera a) din regulament textul „cu capacitatea de 20 de vaci” cu textul „cu capacitatea de la 5 vaci pînă la 20 de vaci”.

Valeriu COSARCIUC

